1936ko Nafarroako Bertsolari Txapelketa

**1936ko Nafarroako Bertsolari Txapelketa**    Nafarroako Bertsolari Txapelketaren 1. edizioa izan zen, Euskaltzaleak elkarteak eta Elizondoko Euzko-etxeak antolaturik. Bertan 10 bertsolarik hartu zuten parte. Saio bakarreko txapelketa izan zen eta 1936ko urtarrilaren 12an ospatu zen Elizondoko Antxitonea Trinketean. Baita ere, 1936ko Bertsolari Txapelketaren finalerako (Donostian jokatu zen 1936ko urtarrilaren 19an) hiru kanporaketetako bat izan zen, Tolosan eta Azpeitian jokatu ziren kanporaketekin batera.

Juan Felix (Joanes) Iriarte "Berjinanto"k jantzi zuen txapela.

## Egitaraua 
Lehiaketa berez arratsaldez jokatu zen, eta lehenbizi bertsolariak eta antolakuntzakoak Elizondoko Euzko-etxera joan ziren bazkaltzera. Han, Azpeitiako kanporaketan gertatu zen moduan, bertan zeuden batzuk bertsotan aritu ziren Basarri bertsolariak eta Teodoro Hernandorena politikari abertzaleak gidatuta. Abesti abertzaleak eta euskal abesti folklorikoak ere abestu zituzten. Gerora Aitzolek Ipar eta Hego Euskal Herriko euskaldunen arteko ahaidetasuna, foruak eta euskara ardatz izan zituen hitzaldi bat egin zuen.

## Zaleen erantzuna 
Kanporaketa honetara, elizondoarrak eta baztandarrak, eta bestelako nafarrak agertzeaz gain; Donostiatik autobus bat antolatu zuten bertara joateko; hau bertso-txapelketa ekitaldi masazko bihurtzen hasia zenaren adierazle dugu (antza denez, Donostiatik autobus bat baino gehiago betetzea zen halako asmoa, *El Día*k egunean zekarren albistean pluralean aipatzen ditu -"autocares"-, eta bezperan jarritako oharrean bi autobus betetzekoak zirela dio). 

Aingeru Irigarai idazleak, *La Voz de Navarra*n halako ekitaldiek euskararen bultzadarako zuten garrantzia azpimarratu zuen eta Nafarroan euskara azkartzeko halako bete ekitaldi batzuk "Bost-errietan edo Lekunberrin edo beste nonbait" egiteko komenientzia aipatu zuen
Joseba Zubimendik hasiera batean ez du jartzen Pedro Ibarraren izena, baina gero gehitzen du, ofiziokako proba deskribatzerakoan.

Tolosako eta Azpeitiko kanporaketetan gertatu bezala, izena eman zuten bertsolari batzuk ez ziren bertaratu, eta beste batzuek parte-hartzea momentuan bertan jakinarazi zuten. *La Voz de Navarra*k egun batzuk lehenago, ostiralean (urtarrilaren 10ean), zein bezperan, larunbatean (urtarrilaren 11n), zein egunean bertan (urtarrilaren 12an) atera zituen oharretan, parte hartu zutenenetatik soilik Dargaitz, Joanes Ibarra, Simon Ibarra eta Mutuberria aipatzen zituzten; eta hauekin batera parte hartu ez zuten Pedro Graziarena "Kaxkagorri" eta Piarres Erramuzpe ere aipatzen zituzten. Osatzeko, "Aldudeko bi gazte", izenik gabe ere arituko zirela esaten zuten (suposa dezakegu, Joanes Harriet eta Beltran Sahargun izan zitezkeela). *El Día*k eta *El Pueblo Vasco*k zerrenda honez gain, Mixel Monako "Illagorri" urepeldarraren izena ere iragarri zuten.

### Gai-jartzailea 
* Joseba Zubimendi

### Epaileak 
Lau epaileren izenak ezagunak dira iturri gehienen arabera:
* Jose Ariztimuño "Aitzol"
* Iñaki Eizmendi "Basarri"
* Joseba Zubimendi
* Enrike Zubiri "Manezaundi"
Beste bi epailerekin ordea, iturri ezberdinak zalantzan daude:

* Pablo Fermin Irigarai "Larreko" edo Aingeru Irigarai "Irularr"
* Detxepare, Ospital edo Karrikaburu

### Probak eta puntuaketa 
1935eko Txapelketan, eta Tolosako eta Azpeitiko kanporaketetan bezala, lau proba egin behar izan zituzten bertsolariek.

1-Banaka gai libreak

2-Banaka gaia emanda: "Euskaldunen arteko maitasuna eta euskara"

3-Banaka puntua emanda

4-Ofizioka

* Dargaitz laborari eta Simon Ibarra ehiztari
* Joanes Ibarra ardozale eta Pedro Ibarra uraren zale
* Joanes Harriet ezkondu eta Juan Felix (Joanes) Iriarte ezkongabe
* Arrosa errotari eta Sahargun artzain
* Elorga hargin eta Mutuberria zurgin. 

## Erreferentziak 
## Kanpo estekak